3 in hof wat glo toeris met mes aanval | Netwerk24
Deur Cara-Lee Dorfling 12 Februarie 2019 19:00
Die polisie in die Oos-Kaap het drie beskuldigdes aangekeer wat daarvan verdink word dat hulle 'n Switserse toeris met 'n mes in die bolyf gesteek en van geld beroof het.
Die mans is Saterdag deur die polisie opgespoor toe hulle met die 51-jarige man van Switserland se gesteelde geldsak, gevul met buitelandse geldnote, in hul besit betrap is. Hulle is by die Mission-nedersetting naby Butterworth in hegtenis geneem.
Die toeris is op 7 Februarie in Butterworth aangeval en beroof. Na verneem word het hy by 'n plaaslike hotel in die dorp tuisgegaan en daardie aand rondom 19:00 besluit om kos te gaan koop. Hy is oorrompel terwyl hy geld in sy motor gaan haal het.
Kapt. Jackson Manatha, polisiewoordvoerder, sê die toeris word in 'n plaaslike hospitaal behandel en sy toestand is stabiel.
Die drie verdagtes het Maandag in die landdroshof in Butterworth op aanklag van roof en aanranding met die doel om ernstig te beseer voorgekom.